กรมอนามัย ขอความร่วมมือผู้ประกอบการที่ได้รับการผ่อนปรน คุมเข้มความสะอาดปลอดภัยสถานที่ให้บริการ โดยเฉพาะจุดสัมผัสร่วมในห้องส้วม
กรมอนามัย ขอความร่วมมือผู้ประกอบการที่ได้รับการผ่อนปรน คุมเข้มความสะอาดปลอดภัยสถานที่ให้บริการ โดยเฉพาะจุดสัมผัสร่วมในห้องส้วม     พญ.พรรณพิมล  วิปุลากร อธิบดีกรมอนามัย กล่าวว่า จากสถานการณ์โรคโควิด -19 ในไทยที่แนวโน้มดีขึ้น หลายๆ สถานประกอบการได้รับการผ่อนปรนมาตรการเปิดให้บริการแต่ยังอยู่ภายใต้การควบคุมอย่างเคร่งครัด โดยขอความร่วมมือประชาชนล้างมือเป็นประจำ สวมหน้ากากทุกครั้งเมื่อออกนอกบ้าน หรือพบปะพูดคุยกับผู้อื่น พยายามวางแผนให้ใช้เวลานอกบ้านให้น้อยที่สุด และสำหรับประชาชนที่ยังต้องออกนอกบ้าน อาจเสี่ยงต่อการสัมผัสเชื้อโรคในพื้นที่สาธารณะ หรือสถานประกอบการที่เข้าไปใช้บริการ หากไม่มีการควบคุมป้องกันที่ดีโดยเฉพาะพื้นที่ที่มีการสัมผัสร่วม เช่น ห้องส้วม ซึ่งจากการลงสุ่มสำรวจติดตามสถานประกอบการที่ได้รับการผ่อนปรนพบว่า ส่วนใหญ่ปฏิบัติตามมาตรการหลัก แต่ยังพบข้อจำกัดในการทำความสะอาดห้องส้วม ดังนั้นทุกสถานประกอบการที่ได้รับการผ่อนปรนต้องมีการควบคุมและทำความสะอาดส้วมมากขึ้น โดยเฉพาะการทำความสะอาดจุดที่มีการสัมผัสร่วมบ่อยๆ ทุก 2 ชั่วโมง ผู้ทำความสะอาดขณะทำต้องสวมหน้ากากผ้าอนามัยทุกครั้ง สวมถุงมือยางและผ้ายางกันเปื้อน สวมรองเท้าพื้นยางหุ้มแข้ง หลีกเลี่ยงการใช้มือสัมผัสใบหน้าโดยไม่จำเป็น และหลังทำความสะอาดเสร็จต้องล้างมือให้สะอาดด้วยสบู่และน้ำทันที นอกจากนี้ในส่วนของผู้ใช้ส้วมสาธารณะหรือส้วมในสถานที่ทำงานต้องดูแลสุขอนามัยตนเองโดยล้างมือด้วยสบู่และน้ำทุกครั้งหลังเข้าห้องส้วม และปิดฝาชักโครกก่อนกดน้ำ รวมทั้งลดการสัมผัสเชื้อโรคให้มากที่สุด